Zalivske zemlje povlače posmatrače
Odluka je doneta dan pošto je Saudijska Arabija odlučila da se povuče zbog toga što Sirija nije sprovela plan Arapske lige
Zemlje članice Saveta za saradnju u oblasti Persijskog zaliva kažu da povlače svoje posmatrače iz Sirije, posle odluke Saudijske Arabije da se povuče iz posmatračke misije Arapske lige u Siriji. Pomenuta šestočlana organizacija iznela je tu odluku u danas objavljenom saopštenju. Saudijska Arabija je ranije saopštila da se povlači iz misije Arapske lige jer Sirija nije sprovela u delo arapski plan za okončanje desetomesečnog krvavog ugušivanja ustanka protiv predsednika Bašara al-Asada. Pored Saudijske Arabije, članice Saveta za saradnju u oblasti Persijskog zaliva su Ujedinjeni arapski emirati, Bahrein, Oman, Katar i Kuvajt. Šef posmatračke misije Arapske lige, sudanski general Mohamed Ahmed Mustafa al-Dabi, rekao je da se nasilje u Siriji smanjilo od dolaska posmatrača, 26. decembra. Sirija je juče odbacila novu inicijativu Arapske lige da predsednik Asad preda vlast i povuče se – slično promopredaji vlasti kakva se trenutno odvija u Jemenu. Sirijski državni mediji kritikovali su taj plan kao „flagrantno“ kršenje sirijskog suvereniteta. Katar je saopštio da će Arapska liga tražiti od Saveta bezbednosti Ujedinjenih nacija da podrži tu inicijativu. Nemački ambasador u Ujedinjenim nacijama pozdravio je taj plan kao potencijalnu prekretnicu. Takođe juče, ministri inostranih poslova Evropske unije odobrili su nove sankcije Siriji u vidu zabrana putovanja i zamrzavanja imovine 22 osobe i 8 kompanija povezanih sa Asadovom vladom. Sirijski aktivisti kažu da su tokom jučerašnjeg dana vojni dezerteri u centralnoj pokrajini Homs ubili pet vojnika regularne armije. Aktivisti takođe kažu da su vladine snage bezbednosti ubile najmanje 10 civila tokom operacija u žarištima protesta širom zemlje. Isti izvori navode da se najmanje 60 hiljada ljudi okupilo u Dumi, nedaleko od Damaska, na sahranama 11 ljudi koje su proteklih dana ubile Asadove snage.